Ebyenjigiriza mu Buganda ng'abafuzi b'amatwale tebannajja. Okutendeka okusooka. Kuno kwe kwali nga okusoma kw’eddaala lya nakasooka oba kwe twakazaako erya pulayimale okuliwo kati. Okusoma kuno kwalinga mu maka ng’essira baliteeka ku kuyigiriza abaana obukugu mu mirimu egy’enjawulo ng’omwana akola eno bw’ayiga okutuusa lw’abanguka. Abalenzi baayigirizibwanga okubumba, okuluka eby’emikono, okuyigga, okusaanuusa ebyuma, n’ebirala. Omulenzi yakolanga emirimu ne kitaawe n’abasajja abakulu abalala mu kitundu. Abawala nabo bayigirizibwanga emirimu egy'ekikyala nga bakola ne bannyaabwe oba n’abakyala abalala abakulu mu kitundu. Mu kutendeka kuno mwalingamu n’emizannyo egy’enjawulo awamu n’okuyimba, okuzina, n’okukuba ebivuga nga eŋŋoma n’endingidi. Amasomo ag’omutwe gaasomesebwanga akawungeezi nga buzibye ng’abakulu basomesa abato engero, ebisoko, ebyafaayo by’ensi yaabwe, okuyimba, okubala, ebikwata ku kika n’enju mwe bava. Mu mizannyo mwalingamu omweso, okuvuga amaato, okukuba entooketooke, okuvuga amaato, okuyigga, okusamba akapiira, emisindie, n’emirala. Okutendeka okw'omutendera Ogwokubiri: Kuno kufaanananko n’okusoma okwa siniya kwe tulina ensangi zino. Kuno kwalinga mu bisaakaate by’abaami ba Kabaka. Abaana abatwaliddwa eno baayiganga okuweereza abagenyi okuteekateeka n’okukubiriza enkiiko, okuteesa n’okukubaganya ebirowoozo, okusala emisango, obukulembeze, okukuŋŋaanya emisolo, n’ebirala. Okutendeka okw'omutendera ogwa waggulu: Okutendeka kuno kwe kufaanana nga okwa Settendekero eziriwo kati. Kuno kwalinga mu lubiri lwa Kabaka. Abaami ba Kabaka baawerezanga abaana okuva mu bisaakaate byabwe abasukkulumye ku bannaabwe ate olwo beeyongereyo babangulirwe mu lubiri lwa Kabaka. Abo be baafunanga ebifo ebyamaanyi mu gavumenti ya Kabaka. Okutendeka n’okubangula kwe ndaze waggulu kwayamba kinene mu kukulaakulanya obusobozi bwa Abaganda omwalinga okutendeka abaana mu kulima, okuweesa, okukola ebyambalo, okulunda, okusuubulangana, okulwana entalo, n’ebirala.